**Hill Climb Race odštartuje 15. sezónu SLOVAKIA RINGU**

**Orechová Potôň, 2. apríl 2024 - Jubilejný 15. ročník okruhu SLOVAKIA RING odštartuje rovnako jubilejné piate vydanie podujatia Majstrovstiev Slovenska v pretekoch automobilov do vrchu (MSR PAV) na tomto okruhu. Motory štartujú 7. apríla.**

Hill Climb Race SLOVAKIA RING si našlo u nás svoj domov ako podujatie národného šampionátu MSR PAV ešte na jeseň v roku 2020. Presun z otvorených ciest slovenských lesov na pôdu zväčša rovinatého autodrómu súvisel s protipandemickými opatreniami pre COVID-19.

Aj keď mnohým pripadá rok 2020 ako dávna história, jedna vec sa u nás nezmenila určite: MSR PAV si na SLOVAKIA RINGU našli svoj domov s praktickým zázemím a profesionálnou infraštruktúrou. Navyše boj so stopkami ostáva rovnaký, či jazdíte v Dobšinej, alebo v Orechovej Potôni.

Súčasťou Hill Climb Race SLOVAKIA RING 2024 budú národné (MSR) aj medzinárodné majstrovstvá Slovenska (MMSR), Slovenský kopcový pohár (SKP), preteky historikov, ale aj národné šampionáty Českej republiky (vrátane historikov).

3 400-metrová trať pozostáva z úseku rýchlostnej dráhy okruhu so 16 zákrutami. V nedeľu 7. apríla tak postupne odštartujú pretekári v rozličných triedach najprv do dvoch voľných tréningových jázd, po ktorých nasledujú dve súťažné jazdy. Popoludní majú už len jediný tréning, no rovnako ďalšie dve merané jazdy. Súčet časov rozhodne o víťazoch a porazených.

Minulý rok si titul absolútneho Majstra Slovenska vyjazdil Martin Juhás na bezkonkurenčnom monoposte Lola B02/50, ktorý pamätníci poznajú zo seriálu F3000 pri Formule 1 v rokoch 2002-2004. Monopost vo svojej dobe vážil len 545 kg (aj s jazdcom) a trojlitrový atmosférický osemvalec Zytek-Judd V8 produkoval až 520 konských síl.

Program 7. apríla privíta tímy aj divákov prvým voľným tréningom už o 8:00 ráno. Prvá súťažná jazda nasleduje o 10:45 a popoludňajší program zakončí posledná - v poradí štvrtá meraná jazda o 16:45. Vstup pre divákov je voľný, otvorené budú tribúny A, B a tiež zákulisie - paddock.

Viac informácií aj časový harmonogram nájdete na [www.slovakiaring.sk](https://www.slovakiaring.sk/).

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |